
Достъпът до равни права е много важен

Като пълноправни граждани хората с увреждания имат равни права и право на достойнство, равно третиране, независим начин на  живот и пълноценно участие в обществения живот. Даването на възможност на хората с увреждания да се ползват с тези права е  основна цел на дългосрочната стратегия на ЕС за тяхното активно интегриране. Централно място в Европейската стратегия за  хората с увреждания заема Планът за действие за хората с увреждания. Европейската комисия иска до 2011 г. да настъпи  подобрение в перспективите за заетост, в достъпността на средата и независимия начин на живот. Хората с увреждания участват в  процеса на базата на европейския принцип: „Нищо за хората с увреждания без тяхно участие“.

ЕС насърчава активното интегриране и пълноценното участие на хората с увреждания в обществения живот в тон с подхода си за  човешки права по въпросите на хората с увреждания. Уврежданията са въпрос на права, а не въпрос на преценка. Този подход е в  основата и на Конвенцията на ООН за правата на хората с увреждания, която е подписана от Европейската общност.

Хората с увреждания са около една шеста от работоспособното население в ЕС, но нивото им на заетост е сравнително ниско.  Вероятността те да са без работа е почти два пъти по-висока, отколкото при хората без увреждания. Въпреки това с малко повече  помощ милиони европейци с увреждания могат да излязат за първи път или да се завърнат на трудовия пазар. Лисабонската  стратегия за растеж и заетост на ЕС цели по-специално да повиши относително ниското ниво на участие на хората с увреждания на  трудовия пазар. Страните членки определят своя собствена политика на заетост въз основа на насоките на Европейската стратегия  за заетост. Те се отчитат ежегодно пред Европейската комисия за националните инициативи за заетост, включително и за заетост  на хората с увреждания.

Политическата работа на ЕС за социална защита и социална интеграция подкрепя страните членки в разработването на политика  за социална интеграция, здравеопазване и социални услуги, като по този начин увеличава шансовете на хората с увреждания да си  намерят работа и да я запазят.

Образование за всички

Равният достъп до качествено образование и обучение през целия живот позволява на хората с увреждания да участват  пълноценно в обществения живот и подобрява качеството им на живот. Европейската комисия подкрепя интегрирането на децата с  увреждания в образователната система заедно с останалите деца. Тя стартира няколко образователни инициативи за хора с  увреждания. Сред тях са Европейската агенция за развитие на образованието на хора със специални нужди, както и специална  група за проучвания по въпросите на хората с увреждания и обучението през целия живот. Програми на Общността като програмата  за учене през целия живот вкарват образованието и обучението на хората с увреждания в общия поток.
Независим живот

   Целта е да се предоставят на хората с увреждания същите възможности за индивидуален избор и контрол в ежедневния им живот,  каквито имат хората без увреждания. Грижите и помощните услуги трябва да бъдат по-добре приспособени към специфичните нужди  на хората с увреждания. Европейската комисия насърчава евтини, достъпни и качествени социални услуги и подкрепа чрез  консолидирани разпоредби относно социалната сфера и интеграцията. ЕС също така подкрепя деинституционализирането на хората с  увреждания. Европейската комисия финансира проучвания за предоставяне на услуги на местно равнище, необходими на хората с  увреждания, за да достигнат необходимите нива на сигурност, свобода и независим начин на живот.

Жест на уважение и внимание

Кметът Найден Зеленогорски дари компютър на плевенчанина Младен Райчев. Той е на 52 години, със сериозен зрителен проблем, който възнамерява да използва съвременните технологии за да поддържа контакти с приятелите си, като така ще преодолее самотата си, да научава новости в офталмологията и да контактува със специалисти, които биха могли да  помогнат за лечението на здравния му проблем. Специализиран софтуер за работа на незрящи е инсталиран на дарения компютър, а обучението за работа с него се провежда от специалист от Клуба на пенсионера и инвалида на ул. Гренадерска 30. Кметът, Найден Зеленогорски, призова представителите на плевенския бизнес да последват примера на Община Плевен и да подпомогнат според възможностите си хората с увреждания.

Наскоро Общинският съвет гласува финансова помощ за закупуване на куче-водач за плевенчанина Венцислав Викторов, член на Съюза на слепите в гр. Плевен.

Достъпна среда и в Панорамата
Специален асансьор за хора с увреждания откри кметът Найден Зеленогорски в Панорама „Плевенска епопея 1877 г.”. Новото съоръжение бе изградено в рамките на проекта „Панорама за всички” на Община Плевен и Дирекция „Военноисторически музеи”.  Стойността на проекта е над 108 000 лева, осигурени от Министерството на труда и социалната политика.

За да разгледат всички зали на Панорамата, хората с увреждания могат да ползват съществуващите още от построяването й асансьори до първото  ниво. От тук с новия асансьор те вече могат да стигнат до панорамната зала, а останалите 12 стъпала до диорамната зала могат да преодолеят  с помощта на специално монтирана платформа за инвалидни колички. С новата придобивка Панорама „Плевенска епопея” става достъпна за хората с увреждания, с което посещаването й се превръща в тяхна сбъдната мечта.

Това може би Ви интересува

Инвалидите с над 50% увреждания могат да се възползват от нова програма за развитие на собствен бизнес в домашни условия. Максимумът средства, които се отпускат на човек, е 15 000 лв. Условието е бизнесът да бъде действащ. Инвалидите могат да се занимават с различен вид търговия, консултантски услуги и др. По програмата годишно се отпускат 300 000 лв., което означава, че поне 20 души с физически увреждания могат да разкрият собствен бизнес. Във Варна вече има избрани по програмата, като в единия случай незряща жена извършва преводни услуги. Парите се отпускат след кандидатстване с обоснован проект към Агенцията за хората с увреждания. Към момента към агенцията са отворени 6 програми, от които хората с увреждания и  работодатели могат да се възползват. Специално за работодателите, които осигуряват работни места на инвалиди, също са предвидени програми. Кметските администрации могат да кандидатстват по тях. Отпускат се 8000 лв. за откриване на работно място, както и 7500 лв., ако сградата не разполага с рампа за инвалиди. По други програми на агенцията пък подпомагат предприятията за хора с физически увреждания.

Конфликт на интереси в свинския грип 

Два доклада уличават Световната здравна организация (СЗО) в машинации около пандемията от H1N1, известна като свински грип, през миналата година, пише в. “Вашингтон пост”. Единият документ е на Комисията по социалните, здравните и семейните въпроси към Парламентарната асамблея на Съвета на Европа, а другият - на “Бритиш медикъл джърнъл”. Изводът и в двата е един и същ, че пандемията не е била реална, а истерията умишлено раздухана. Заради драматичните предупреждения на Световната здравна  организация (СЗО). Много правителства по света похарчиха десетки милиони за ваксина “Тамифлу”, от която бяха използвани минимални количества. Според “Бритиш медикъл джърнъл” има конфликт на интереси, защото учени, които са съветвали СЗО какви медикаменти да препоръча при пандемия, са взимали хонорари като консултанти на компаниите “Рош” и “Глаксо Смит клайн”. Именно те произвеждат “Тамифлу”. В доклада на ПАСЕ обаче се изразява безпокойство, че подкопаното доверие в СЗО може да се окаже катастрофално при една бъдеща реална пандемия. По данни на СЗО от момента на обявяването на пандемията през лятото на миналата година жертвите по света са общо 18138 души. Най-много те са в Северна и Южна Америка - над 8400. Счита се, че заразата е тръгнала от огромен свинекомплекс в Мексико, където е имало близо милион животни. У нас в началото на годината оставка подаде бившият министър на здравеопазването Божидар Нанев. Той бе обвинен, че е ощетил държавата с 2,45 млн. лв. заради закупуването на ваксини от “Рош”. Според прокуратурата е имало много по-изгодна оферта от страна на Националната здравна служба на Великобритания. 

Пестим поне 64 млн. лева от лекарства, ако има нови лекарства 

Можем да спестим най-малко 64 млн. лв. само от бюджета на здравната каса за медикаменти, ако преизчислим цените на нашите препарати. Това е възможно, тъй като Гърция намали своите между 20 и 27%. А България по наредбата за регистрация на цените е длъжна да има по-ниски от южната ни съседка стойности на медикаментите. Гърция е 1 от 8-те референтни за нас държави. Това е позицията на експерта по лекарствена политика д-р Дечо Дечев. Той прогнозира първо какво ще стане у нас след мерките в Гърция. Д-р Дечев е и член на Комисията по позитивния лекарствен списък. В него са всички препарати, които изцяло или частично плаща здравната каса и министерството. Заради кризата Гърция оряза цените още в началото на май т. г. Преизчислението стана на база „цена на търговец на едро (тук се калкулира цената на производителя и надценката за търговеца на едро). Така се облекчава процедурата по поевтиняването. Според експертите ние веднага би трябвало да актуализираме нашите цени. От Министерството на здравеопазването обаче обясниха, че указът на гръцкото правителство регламентира временно поевтиняване. Затова съседите заявили, че наложените цени са служебни и не бива да се използват за рефериране. Властите ни са пратили запитване как точно да тълкуват указа. Ако преизчислим цените си, и пациентът ще доплаща по-малко, защото медикаментите, които са частично платени, ще поевтинеят, каза д-р Дечев. Той е учуден, че до момента отговорните фактори, които постоянно коментират, че трябва да се предприемат действия, не го правят. Според него може би това се дължи на факта, че ще пострадат интересите на фирми, в чиито клинични проучвания са ангажирани ръководни служители в системата. Заради  задаващия се конфликт с цените не било изключено да се стигне до кадрови промени в комисията. 

Генерични лекарства пестят 20 млрд. евро

35% от бюджета на здравната каса за лекарства отива за генерични продукти, които осигуряват обаче 65% от медикаментите. Това съобщиха експерти на семинар във Велинград, организиран от най-големия производител у нас „Актавис". Тези лекарства се  появяват след изтичане на патента за оригинала, пада и цената на съответната група оригинални лекарства - до 20% през  първата, и до 25% след втората година.Генеричните продукти пък излизат с 30 до 50% по-ниска цена. Конкуренцията им спестявала на здравеопазването в ЕС над 20 млрд. евро годишно. Което е особено важно по време на криза. Тестове показвали, че повечето генерици са идентични 98-99% с оригинала. За масови заболявания като диабет и хипертония няма как да се осигури лечение с оригинални медикаменти, това излиза твърде скъпо.Генеричните медикаменти са дори по-сигурни, защото са доказвали ефективността си  20 г. и всичките им странични ефекти са ясни, изтъква проф. Мила Власковска, бивш зам.-здравен министър.

Борисов си дарява сърцето
Казал съм, че съм съгласен да си даря органите, ако някой ги иска. Така премиерът Бойко Борисов призова българите също да  станат донори след смъртта си. Министър-председателят откри състезания за хора, които са преживели трансплантация, и за болни на хемодиализа. Борисов подчерта, че вече са осигурени пари за операции, но липсват донорски органи. Той съобщи, че  Министерският съвет ще финансира участието на 15 от тях в подобни игри в Ирландия. А догодина състезанията щели да се проведат в резиденция "Бояна".

Закон за управление на етажната собственост
Във връзка със задължението за създаване и поддържане на публичен регистър на сградите в режим на етажна собственост,  произтичащо от Закона за управление на етажната собственост/ЗУЕС/ и Наредба № 3 от 17.06.2009 г. за създаване и поддържане на  публичен регистър на сградите в режим на етажна собственост, Община Плевен уведомява гражданите за  реда на регистрацията.

Собствениците на обекти в сгради в режим на етажна собственост трябва да свикат Общо събрание на собствениците, на което да  бъдат взети решения за:

Определяне формата на управление и управителните органи /чл.9 и чл.10 от ЗУЕС/; 

Приемане на Правилник за вътрешния ред на етажната собственост, /чл.11, ал.3 от ЗУЕС/, съгласно примерния правилник утвърден от Министерството на регионалното развитие и благоустройството /МРРБ/ /чл.11, ал.5 ЗУЕС/;

Създаване Книга на собствениците /чл.7 от ЗУЕС/, по утвърдения образец от МРРБ /чл.7, ал.7 ЗУЕС/ 

Следва подаване на ЗАЯВЛЕНИЕ по чл.5, ал.1 от Наредбата за вписване в публичния регистър на сградите в режим на етажна собственост в отдел “ЕСГРАОН” при Община Плевен, ул.”Сан Стефано” № 1 всеки работен ден от 8.30 до 17.30 часа. Заявлението се подава от председателя на управителния съвет/управителя на етажната собственост.

Необходимите документи при управление на етажна собственост от Общо събрание са:

· Заявление по чл.5, ал.1 /по образец/; (указания за попълване) 

· Копие от протокола от общото събрание на собствениците, заверен от председателя на управителния съвет/управителя;

· Заявителят представя лична карта на служителя, приемащ заявление, само за сверяване на самоличността;

-
При управление на етажната собственост от Сдружение на собствениците се представят:

· Заявлението по чл.5, ал.1 /по образец/; 

· Списък на собствениците, участващи в сдружението, с трите имена и адреса в етажната собственост;

· Копие от протокола на учредителното събрание, заверено от председателя на управителния съвет /управителя;

· Копие от приетото споразумение, заверено от председателя на управителния съвет/управителя;

· Нотариално заверени образци от подписите на лицата, представляващи сдружението.

В 14-дневен срок от внасяне на заявлението длъжностно лице от общинската администрация проверява получената информация в заявлението и вписва данните в регистъра. Ако длъжностното лице установи, че предоставените данни за вписване не отговарят на изискванията на закона – указва на управителния съвет/управителя на съответната етажна собственост да отстрани в 7-дневен срок непълнотите или неточностите. При неотстраняване на същите в 7-дневния срок, кметът на общината постановява мотивиран отказ за вписване.

Емблемата на световното по футбол

Вувузела(Vuvuzela) е духов инструмент, символ на Южно-африканския футбол. Инструментът има формата на тръба с дължина до 1 метър и звук като на тромпет. Звукът му напомня тръбенето на слон, но е по-силен. На стадионите звукът на хилядите вувузела се възприема като шума от рояци оси. Нивото на звука на стадионите може да достигне до 130 децибела (dB). Изработва се от пластмаса или ламарина. Произходът на името е оспорван. Някои смятат, че името идва от езика изиЗулу (isiZulu) и означава правене на шум, според други името  произхожда от звука "ву-ву", който инструмента произвежда.

Вувузела става популярна в Южна Африка през 90-те години. От 2001 година започва масовото производство на вувузела от пластмаса от фирмата Masincedan Sport. Масовото използване на  вувузела на стадионите в Южна Африка води до разгорещен спор, дали да бъде разрешено използването им на световното първенство през 2010. Някои телевизионни станции, а също така и играчи се чувстват силно притеснени от звука на вувузела и се обръщат към ФИФА с молба, ползването на вувузела на стадионите по време на световното първенство 2010 да се забрани. Противниците на вувузела смятат, че звукът му е безсистемен и пречи на треньорите и играчите да се съсредоточат, а на коментаторите да работят. Дори президентът на ФИФА - Сеп Блатер е принуден да излезе със свое интервю в защита на вувузела. На 18 юни 2009 г. ФИФА излиза с решение против забраната на вувузела на световното.

Почивка в БАЗА НА ССБ В ШИПКОВСКИ МИНЕРАЛНИ БАНИ

телефон за връзка: 06966 23 34

Пакетни цени за почивка на членове и служители на ССБ в т.ч. техните семейства или придружители:

Период: 1 януари - 31 декември 2010 г.

- полупансион - 22.00 лв.

- пълен пансион - 24.00 лв.

- нощувка - 18.00 лв.

Пакетни цени за външни клиенти:

Период: 1 януари - 31 декември 2010 г.

- полупансион - 24.00 лв.

- пълен пансион - 28.00 лв.

- нощувка - 20.00 лв.

За дете, което ползва самостоятелно легло, независимо от възрастта, се заплаща пълният размер на цената на услугата, която то ползва.
За дете до 10 годишна възраст, ползващо леглото на родителя, не се заплаща нощувка; при желание за изхранване на детето се заплащат 12 лв. за храноден – закуска, обяд и вечеря.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ година VI   ПЛЕВЕН        юли  2010

